มันนี่ทูเดย์
ยอดสินไหมประกัน พรบ.สูง
23 พ.ย. 2559

ยอดสินไหมประกัน พรบ.สูง
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า จากการเก็บสถิติอุบัติเหตุบนท้องถนน ที่มาใช้สิทธิตามประกัน พ.ร.บ.ของผู้ประสบภัยจากรถ ทั้งการบาดเจ็บและเสียชีวิต พบว่าเยาวชนไทยอายุไม่เกิน 20 ปี มีสัดส่วนเสียชีวิตถึง 30-40% ของยอดผู้เสียชีวิตทั้งหมด รองลงมาจะเป็นกลุ่มคนทำงานที่มีอายุระหว่าง 25-60 ปี ซึ่งเป็นกลุ่มคนที่เป็นกำลังสำคัญในการขับเคลื่อนเศรษฐกิจของชาติ แต่ต้องมาเสียชีวิตก่อนวัยอันควร ทำให้ประเทศขาดกำลังสำคัญ และเกิดความสูญเสียทางเศรษฐกิจและสังคมอย่างมาก
“อุบัติเหตุกว่า 60% เกิดจากการขับขี่และซ้อนท้ายรถจักรยานยนต์ ซึ่งเกิดจากการขาดความรู้ความเข้าใจเรื่องการใช้รถใช้ถนน และขาดจิตสำนึกรักความปลอดภัย” นายนพดล กล่าว
นายนพดล กล่าวว่า อัตราค่าสินไหมทดแทนตามประกัน พ.ร.บ.ผู้ประสบภัยจากรถของบริษัทเพิ่มขึ้นมาอยู่ที่ 108% แสดงให้เห็นว่าบริษัทประสบผลขาดทุนแล้ว ขณะเดียวกันก็แสดงให้เห็นว่ายังมีครอบครัวที่สูญเสียสมาชิกเพิ่มขึ้นอีกด้วย